L'article 170 de l'Estatut d'autonomia de Catalunya atribueix a la Generalitat la competència executiva en matèria de treball i relacions laborals.
La Llei 32/2006, de 18 d'octubre, reguladora de la subcontractació en el sector de la construcció (BOE núm. 250, de 19.10.2006), i el Reial decret 1109/2007, de 24 d'agost, que la desplega (BOE núm. 204, de 25.8.2007), estableixen l'obligació de les empreses d'estar inscrites prèviament en un registre creat a l'efecte, per tal que l'empresa pugui intervenir en el procés de subcontractació en el sector de la construcció, com contractista o subcontractista.
Les disposicions esmentades, que no afecten al contingut de la relació ni tampoc a aspectes contractuals, estableixen que les comunitats autònomes hauran de crear els seus registres d'empreses acreditades per a la contractació d'empreses per tal que dites empreses puguin complir amb la nova obligació.
D'altra banda, l'article 45.1 de la Llei 30/1992, de 26 de novembre, de règim jurídic de les administracions públiques i del procediment administratiu comú, preveu que les administracions impulsaran l'aplicació de tècniques i mitjans electrònics, informàtics i telemàtics, per al desenvolupament de l'activitat i l'exercici de les seves competències, i la Llei 11/2007, de 22 de juny, d'accés electrònic dels ciutadans als serveis públics, preveu, amb caràcter bàsic, que les administracions públiques podran establir l'obligatorietat que les comunicacions es facin per mitjans electrònics, així com el contingut mínim dels registres electrònics, les comunicacions i les notificacions electròniques.
Dins d'aquest règim jurídic, cal tenir present també el Decret 324/2001, de 4 de desembre, relatiu a les relacions entre els ciutadans i l'Administració de la Generalitat de Catalunya, que disposa les condicions mínimes necessàries dels procediments telemàtics de l'Administració, el Decret 421/2006, de 28 de novembre, de creació, denominació i determinació de l'àmbit de competència dels departaments de l'Administració de la Generalitat de Catalunya, i el Decret 199/2007, de 10 de setembre, de reestructuració del Departament de Treball (DOGC núm. 4967, de 13.9.2007).
S'ha vist l'informe del Centre de Telecomunicacions i Tecnologies de la Informació sobre l'adequació tècnica dels programes i les aplicacions i el dictamen del Consell de Treball, Econòmic i Social de Catalunya.
Per tot això, de conformitat amb el que preveu la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i amb el dictamen de la Comissió Jurídica Assessora, a proposta de la consellera de Treball i prèvia deliberació del Govern,
Creació del Registre d'Empreses Acreditades de Catalunya per intervenir en el procés de contractació en el sector de la construcció.
1.1 Es crea el Registre d'Empreses Acreditades de Catalunya per intervenir en el procés de contractació en el sector de la construcció.
La Direcció General de Relacions Laborals del Departament de Treball gestionarà aquest Registre, com autoritat laboral competent.
1.2 En aquest Registre s'inscriuen les empreses que tinguin domicili social a Catalunya i pretenguin ser contractades o subcontractades en una obra de construcció.
1.3 La finalitat d'aquest Registre d'Empreses Acreditades és disposar d'informació i garantir l'accés a les dades que conté per contribuir a millorar les condicions de treball en el sector de la construcció, en general, i les condicions de seguretat i salut dels treballadors, en particular.
2.1 El Registre d'Empreses Acreditades de Catalunya per intervenir en el procés de contractació en el sector de la construcció és un registre administratiu de caràcter públic i funcionament telemàtic.
2.2 Les dades del Registre són d'accés públic, llevat de les relatives a la intimitat de les persones, que gaudeixen de la protecció i de les garanties de la legislació sobre protecció de dades de caràcter personal.
2.3 La inscripció en el Registre d'Empreses Acreditades de Catalunya per intervenir en el procés de contractació en el sector de la construcció i la resta de tràmits d'aquest Registre que se'n deriven s'efectuen únicament mitjançant forma electrònica i d'acord amb aquest Decret, a l'empara de l'article 27.6 de la Llei 11/2007, de 22 de juny, d'accés electrònic dels ciutadans als serveis públics.
3.1 Les empreses que tinguin domicili social a Catalunya i que pretenguin ser contractades o subcontractades per a treballs en una obra de construcció han d'estar inscrites en el Registre d'Empreses Acreditades de Catalunya per intervenir en el procés de contractació en el sector de la construcció.
3.2 Aquesta inscripció ha de ser prèvia a l'inici de la seva intervenció en el procés de subcontractació en el sector de la construcció com contractista o subcontractista.
Són funcions del Registre d'Empreses Acreditades de Catalunya per intervenir en el procés de contractació en el sector de la construcció:
a) Tramitar els procediments relatius a les sol·licituds d'inscripció i de renovació, les comunicacions de variació de dades i sol·licituds de cancel·lació, el compliment de les formalitats i els requisits exigits en aquest Decret.
b) Expedir les certificacions sobre les inscripcions registrals existents en qualsevol registre relatives a les empreses contractistes i subcontractistes, a sol·licitud de qualsevol persona física o jurídica, entitat o organisme, públic o privat.
c) Donar accés públic a les dades que figurin en el Registre, llevat de les relatives a la intimitat de les persones.
d) La custòdia i la conservació de la documentació lliurada per l'empresa.
e) Qualsevol altra funció que li sigui atribuïda.
5.1 Es poden inscriure en el Registre d'Empreses Acreditades de Catalunya per intervenir en el procés de contractació en el sector de la construcció les persones físiques o jurídiques que tinguin el domicili social a Catalunya que compleixin els requisits exigits a l'article 4 de la Llei 32/2006, de 18 d'octubre, reguladora de la subcontractació en el sector de la construcció.
5.2 El director o directora general de Relacions Laborals és l'òrgan competent per acordar, denegar, cancel·lar o no renovar la inscripció en el Registre d'Empreses Acreditades de les persones físiques o jurídiques que tinguin el domicili social a Catalunya.
5.3 El director o directora general de Relacions Laborals podrà denegar motivadament la inscripció en el Registre, no renovar o cancel·lar la inscripció registral, en el cas que l'empresa incompleixi els requisits exigits per la normativa d'aplicació i les obligacions establertes en aquest Decret.
5.4 Les resolucions dictades pel director o directora general de Relacions Laborals poden ser objecte de recurs d'alçada davant del conseller o consellera competent en matèria de treball.
6.1 La sol·licitud d'inscripció contindrà necessàriament les dades següents:
a) Nom de l'empresa i, si s'escau, de la persona que la representi o habilitada.
b) Domicili social, telèfon i adreça de correu electrònic.
c) Número d'identificació fiscal.
d) Codi de cotització principal de la Seguretat Social.
e) Activitat de l'empresa, identificada segons la Classificació Nacional d'Activitats Econòmiques (cinc dígits).
f) Firma de la persona sol·licitant, lloc i data.
6.2 A la sol·licitud d'inscripció s'acompanyarà declaració, subscrita pel representant legal de l'empresa, relativa al compliment dels requisits previstos en els apartats 1 i 2.a) de l'article 4 de la Llei 32/2006, de 18 d'octubre, així com la documentació acreditativa que l'empresa disposa d'una organització preventiva adequada a la Llei 31/1995, de 8 de novembre, de prevenció de riscos laborals, i que disposa de recursos humans, en el seu nivell directiu i productiu i tingui la formació necessària de prevenció de riscos, mentre l'Administració de la Generalitat no disposi dels mitjans tècnics adients per a la comprovació telemàtica.
En el moment en què es puguin fer les comprovacions pertinents, l'empresa signarà exclusivament una declaració responsable.
7.1 La sol·licitud d'inscripció s'adreçarà al Registre d'Empreses Acreditades mitjançant la connexió telemàtica establerta al portal del Departament de Treball, http://www.gencat.cat/treball, utilitzant les plantilles automàtiques que hi figuren específicament a l'efecte.
7.2 El Registre emetrà un resguard acreditatiu de la presentació de la sol·licitud, en la qual constaran les dades proporcionades per l'interessat, amb indicació de la data i hora en què aquesta presentació s'ha realitzat en el servidor del Registre.
7.3 Rebuda la sol·licitud i la declaració annexa, si no s'introdueixen les dades o no s'acompanyen els documents exigits, o si no s'acredita la representació, es requerirà al sol·licitant per tal que en el termini de deus dies hàbils faci l'oportuna subsanació, advertint-li que, si no ho fa, se'l tindrà per desistit de la seva petició, prèvia resolució a aquest efecte.
7.4 Si la sol·licitud i la declaració annexa contenen les dades i els documents previstos en l'article 6 d'aquest Decret, es procedirà a efectuar la inscripció de l'empresa contractista o subcontractista en el Registre i s'emetrà el corresponent certificat d'inscripció en el termini de 15 dies.
7.5 En qualsevol cas, si la Direcció General de Relacions Laborals considera necessaris per a la inscripció determinats informes, aquests se sol·licitaran i evacuaran d'acord amb els articles 82 i 83 de la Llei 30/1992, de 26 de novembre, de règim jurídic de les administracions públiques i del procediment administratiu comú.
7.6 Exhaurit el termini sense que s'hagi emès el certificat, l'empresa sol·licitant podrà entendre estimada la sol·licitud d'inscripció per silenci administratiu, podent acreditar-ho a tots els efectes mitjançant el certificat previst en l'article 43.5 de la Llei 30/1992, de 26 de novembre.
7.7 La Direcció General de Relacions Laborals assignarà una clau individualitzada d'identificació registral (número de registre), que serà única per a cada empresa.
7.8 Únicament es podrà denegar la inscripció en el Registre si la sol·licitud o la declaració annexa no reunissin les dades o no s'acompanyessin els documents establerts en aquest Decret, llevat de la dada prevista a la lletra g) de l'article 6.1.
En aquests casos, l'autoritat laboral dictarà resolució denegatòria de la inscripció en el termini de 15 dies des de l'entrada de la sol·licitud en el Registre, per a la seva tramitació.
8.1 Un cop presentada la sol·licitud, la persona interessada pot consultar i fer el seguiment del seu expedient administratiu.
8.2 En tot cas, s'informarà al sol·licitant en relació amb:
8.3 L'habilitació del sistema de consulta i el seguiment de la tramitació no eximeix l'Administració de la Generalitat de Catalunya d'efectuar les comunicacions i les notificacions expresses que estableix la normativa vigent.
8.4 La Generalitat procurarà als ciutadans informació relacionada amb el Registre d'Empreses Acreditades, que serà facilitada electrònicament, mitjançant la web corporativa de la Generalitat de Catalunya, mitjançant el telèfon d'atenció ciutadana 012, o bé a través de l'Oficina de Gestió Empresarial de la Generalitat de Catalunya.
9.1 Sens perjudici dels efectes substantius que l'ordenament jurídic atribueix a la presentació d'escrits, el Registre d'Empreses Acreditades de Catalunya per intervenir en el procés de contractació en el sector de la construcció permet la presentació de sol·licituds i comunicacions durant les vint-i-quatre hores del dia, tots els dies de l'any, excepte en les interrupcions que siguin necessàries per raons tècniques.
Aquestes interrupcions han de ser anunciades, i mentre durin, les persones usuàries han de poder veure un missatge on es comuniqui la circumstància de falta d'operativitat del Registre.
9.2 El calendari i l'hora de referència són els vigents a la localitat de Barcelona, seu central de la Direcció General de Relacions Laborals, indicats pel sistema d'informació que doni suport al Registre.
9.3 Als efectes del còmput de terminis, la presentació d'un escrit en un dia inhàbil per a la Direcció General de Relacions Laborals s'entendrà efectuada en la primera hora del dia hàbil següent, tot i que en l'assentament constarà la data i l'hora en què efectivament s'ha rebut el document presentat.
9.4 En cap supòsit la presentació telemàtica dels documents a què es refereix aquest Decret implica la modificació dels terminis establerts per l'ordenament jurídic.
9.5 Les sol·licituds, els escrits i les comunicacions que els interessats presentin davant del Registre d'Empreses Acreditades de Catalunya per intervenir en el procés de contractació en el sector de la construcció no relacionats amb els tràmits que consten en aquest Decret, no produeixen cap efecte, i es tindran per no presentats.
Efectes de la inscripció i renovació
10.1 La inscripció en el Registre és única i té validesa en tot el territori de l'Estat Espanyol.
10.2 La inscripció permet a les empreses intervenir en la subcontractació en el sector de la construcció com a contractistes o subcontractistes.
10.3 La inscripció té un període de validesa de 3 anys, renovables per períodes iguals a instància de l'interessat.
10.4 Les empreses han de sol·licitar la renovació de la inscripció en el Registre d'Empreses Acreditades dins dels sis mesos anteriors a l'expiració de la seva vigència.
10.5 Transcorregut el període de validesa de la inscripció sense que s'hagi sol·licitat en termini la seva renovació, s'entén automàticament cancel·lada aquesta en el Registre.
Obligacions relacionades amb l'obligació d'inscriure's
11.1 Les empreses inscrites han de comunicar a la Direcció General de Relacions Laborals qualsevol variació que afecti les dades identificatives de l'empresa incloses en la sol·licitud llevat de les relatives a la lletra g) de l'article 6.1.
Aquesta comunicació s'ha de realitzar dins del mes següent al fet que la motiva.
11.2 Les empreses han de justificar en qualsevol moment, quan així siguin requerides per l'autoritat laboral, el manteniment dels requisits exigits a l'article 4 de la Llei 32/2006, de 18 d'octubre, i a la resta de normativa que és d'aplicació.
11.3 Quan l'empresa comitent obté la certificació relativa a la inscripció en el Registre d'una empresa subcontractista, s'entén que ha complert amb el seu deure de vigilar el compliment per aquesta empresa subcontractista de les obligacions establertes a l'article 4, apartats 1 i 2 de la Llei 32/2006, de 18 d'octubre.
En aquest cas, l'empresa comitent queda exonerada durant la vigència del contracte i per una sola obra de construcció de la responsabilitat prevista a l'article 7.2 de la Llei esmentada per al supòsit d'incompliment pel subcontractista esmentat de les obligacions d'acreditació i registre.
L'indicat en el paràgraf anterior s'entén sens perjudici de les obligacions i la responsabilitat establertes en altres disposicions socials.
En tot cas és exigible la responsabilitat establerta a l'article 42 i 43 de l'Estatut dels treballadors si es donen els supòsits que la motiven.
11.4 La certificació prevista en aquest article ha de ser sol·licitada dins del mes anterior a l'inici de l'execució del contracte, ha de ser emesa en el termini de 15 dies naturals des de la recepció de la sol·licitud i té efectes amb independència de la situació registral posterior de l'empresa afectada.
Cancel·lació de la inscripció registral
12.1 Les empreses comunicaran la baixa de la inscripció en el Registre quan cessin l'activitat que determina la seva inclusió en l'àmbit d'aplicació o quan deixin de complir amb els requisits exigits legalment per a la seva inscripció.
La cancel·lació de la inscripció en el Registre d'Empreses Acreditades s'efectua automàticament quan així ho comunica l'empresa inscrita.
La comunicació s'adreçarà al director o directora general de Relacions Laborals i s'haurà de presentar dins del mes següent al fet que la motiva.
12.2 La Direcció General de Relacions Laborals podrà cancel·lar d'ofici, d'acord amb el procediment de l'article 13, la inscripció de les empreses inscrites en el seu Registre quan, per les dades que estiguin en el seu poder, com a conseqüència de l'actuació de la Inspecció de Treball i Seguretat Social o per qualsevol altre procediment, tingui coneixement que l'empresa es troba en un dels supòsits senyalats en l'apartat anterior.
Procediment de renovació i cancel·lació de la inscripció i comunicacions de variació de dades
13.1 Les sol·licituds de renovació de la inscripció i les comunicacions de variacions de dades es tramiten d'acord amb l'article 7 d'aquest Decret i amb les especificitats següents:
a) En els procediments de renovació, la presentació de la sol·licitud dins del termini establert prorrogarà la validesa de la inscripció, llevat que es produeixi resolució denegatòria i fins a la data de notificació d'aquesta.
b) Quan l'empresa canviï de domicili social i això determini la competència d'una autoritat laboral diferent a efectes d'inscripció en el Registre d'Empreses Acreditades, s'adreçarà una comunicació de variació de dades a l'autoritat laboral per raó del nou domicili.
La comunicació determinarà la inscripció de l'empresa en el nou Registre pel temps que restava fins a la seva renovació i produirà la cancel·lació automàtica de la inscripció en el Registre anterior.
13.2 El procediment de cancel·lació d'ofici s'inicia per acord de la Direcció General de Relacions Laborals, que es notificarà a l'empresa afectada i que contindrà succinta relació de les dades que figuren en poder de la Direcció General esmentada de les quals pugui resultar que l'empresa es troba en qualsevol dels supòsits de cancel·lació.
L'empresa disposa d'un termini de 15 dies des de la notificació per lliurar totes aquelles al·legacions, documents o informacions que estimi convenients.
Sens perjudici de la sol·licitud dels informes que l'autoritat competent estimi necessaris per resoldre, amb caràcter previ a la redacció de la proposta de resolució, s'efectuarà el tràmit d'audiència en els termes establerts a l'article 84 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La resolució s'ha de dictar i notificar en el termini màxim de tres mesos des de l'acord d'inici.
Identificació, autentificació i signatura electrònica del Registre d'Empreses Acreditades de Catalunya per intervenir en el procés de contractació en el sector de la construcció.
La identificació de la persona interlocutora en representació del Registre, així com la signatura dels documents originals gestionats pel Registre es fa mitjançant un certificat de signatura electrònica reconeguda subministrat per l'Agència Catalana de Certificació.
Identificació, autentificació i signatura electrònica davant del Registre d'Empreses Acreditades de Catalunya
La identificació de les persones usuàries del Registre es fa mitjançant un certificat reconegut de signatura electrònica de persona física o jurídica, classificat per l'Agència Catalana de Certificació, amb nivell 3 o superior, que serà utilitzat d'acord amb les corresponents condicions d'ús.
Només s'accepta la presentació d'escrits, sol·licituds i comunicacions davant el Registre mitjançant la signatura electrònica amb les condicions exigides.
Per tal d'acreditar la representació per via telemàtica, es pot utilitzar un dels mecanismes següents:
a) Inclusió d'apoderament en el certificat reconegut de signatura del representant, d'acord amb la legislació vigent de signatura electrònica.
b) L'atorgament d'apoderament o de representació suficient i posterior comprovació per la Direcció General de Relacions Laborals, per qualsevol mitjà acceptat per l'ordenament jurídic.
Es presumeix aquesta representació a aquelles persones físiques o jurídiques que estiguin específicament habilitades pel Departament de Treball, d'acord amb l'article 23 de la Llei 11/2007, de 22 de juny, d'accés electrònic dels ciutadans als serveis públics.
El Departament de Treball pot requerir en qualsevol moment l'acreditació d'aquesta representació.
Els certificats admesos per actuar en representació han de trobar-se classificats per l'Agència Catalana de Certificació amb nivell 3 o superior.
Documents originals en suport informàtic
17.1 Els documents en suport informàtic produïts vàlidament pel Registre d'Empreses Acreditades tenen la consideració de documents originals, i es troben degudament registrats en els programes i en les aplicacions de procediment en format electrònic.
17.2 Els documents originals en suport informàtic que els interessats lliurin al Registre d'Empreses Acreditades han de poder ser impresos i arxivats informàticament, incloent-hi sempre la signatura electrònica o mitjà de validació de què disposi el Registre.
18.1 Els documents electrònics que es reben i es transmeten mitjançant el registre telemàtic són arxivats per la Direcció General de Relacions Laborals en mitjans o suports electrònics.
18.2 Per a l'arxiu es pot utilitzar el mateix format o suport en què s'origina el document electrònic originari o qualsevol altre que garanteixi la seguretat, la integritat, l'autenticitat i la preservació de la informació continguda en el document i, en particular, la identificació dels usuaris i el control d'accés.
18.3 La Direcció General de Relacions Laborals i, si s'escau, l'Arxiu Central Administratiu del Departament de Treball són responsables de la preservació i de la custòdia dels documents electrònics, així com dels criteris que afectin la migració de les dades, les actualitzacions del programari i les estratègies per garantir la capacitat de lectura dels documents en el transcurs del temps.
S'habilita la persona titular del Departament de Treball per dictar les disposicions necessàries per a l'aplicació del que estableix aquest Decret.
Aquest Decret entra en vigor el 13 de maig de 2008, excepte l'article 3, que entrarà en vigor el 26 d'agost de 2008.